
ЗАКОН О ПОДРШЦИ У РИБАРСТВУ И АКВАКУЛТУРИ

I. ОСНОВНЕ ОДРЕДБЕ

Предмет уређивања
[bookmark: clan_1]Члан 1.
		Овим законом уређују се финансијска подршка у рибарству и аквакултури, мере структурне политике са приоритетима и специфичним циљевима, систем државне и друге помоћи у рибарству и аквакултури, програмирање финансијске подршке у рибарству и аквакултури, поступак за остваривање права на финансијску подршку у рибарству и аквакултури, обавезе корисника финансијске подршке у рибарству и аквакултури, услови за стављање у промет производа рибарства и аквакултуре, мере за уређење тржишта производа рибарства и аквакултуре, оснивање, циљеви и мере секторских организација у рибарству и аквакултури, као и друга питања од значаја за рибарство и аквакултуру.
Одредбе овог закона не односе се на се управљање рибљим фондом у риболовним водама, које обухвата заштиту и одрживо коришћење рибљег фонда као добра од општег интереса и на врсте подстицаја и начин коришћења подстицаја прописане законом којим се уређују подстицаји у пољопривреди и руралном развоју.

[bookmark: _Hlk240442182]Значење појединих израза
[bookmark: clan_2]Члан 2.
Поједини изрази употребљени у овом закону имају следеће значење:
1) аквакултура је гајење или узгој водених организама коришћењем техника којима се повећава производња датих организама изнад природног капацитета животне средине, ако организми остају у власништву физичког или правног лица током фазе гајења и узгоја до фазе улова и укључујући фазу сакупљања;
2) виша сила је изузетна и непремостива околност која се не може контролисати, природна непогода, ванредно стање и други догађај који се није могао предвидети, избећи или сузбити;
3) давалац финансијске подршке у рибарству и аквакултури је Република Србија, аутономна покрајина, јединица локалне самоуправе, као и сваки други орган, односно правно лице које додељује или планира доделити подршку у рибарству и аквакултури у складу са овим законом;
4) дискриминација и дискриминаторско поступање јесте свако неоправдано прављење разлике или неједнако поступање, односно пропуштање (искључивање, ограничавање или давање првенства), у односу на лица или групе као и на чланове њихових породица, или њима блиска лица, на отворен или прикривен начин, а који се заснива на раси, боји коже, прецима, држављанству, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, рођењу, генетским особеностима, здравственом стању, инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима;
5) дозвола за привредни риболов је документ који даје право рибару да обавља делатност привредног риболова у складу са законом којим се уређује управљање рибљим фондом у риболовним водама;
6) државна помоћ мале вредности („de minimis”) је вредност помоћи која не нарушава тржиште;
7) ихтиофауна је скуп свих врста риба једног подручја;
8) контролна организација јесте организација овлашћена од стране министарства надлежног за послове пољопривреде у складу са посебним прописом, која врши контролу и сертификацију производње;
9) корисник финансијске подршке у рибарству и аквакултури је правно лице које је регистровано у Регистру привредних субјеката, односно у другом одговарајућем регистру прописаном посебним прописом; секторске организације, образовне установе и научноистраживачке организације; предузетник или физичко лице које обавља било коју активност повезану с било којом фазом производње, излова,  прераде, продаје, дистрибуције и малопродаје производа рибарства и аквакултуре и које је уписано у регистар пољопривредних газдинстава у складу са законом којим се уређује пољопривреда и рурални развој;
10) мере структурне политике јесу финансијска помоћ и инвестиције усмерене на модификовање основне структуре индустрије рибарства и аквакултуре како би она постала одрживија, ефикаснија или економски исплативија;
11) [bookmark: _Hlk224041190]незаконит, непријављен и нерегулисан риболов или „ННН риболов” јесу риболовне активности које су незаконите, непријављене или нерегулисане;
12) неповољна климатска прилика која се може изједначити с природном непогодом су неповољни временски услови, као што су мраз, олује и град, лед, обилна или дуготрајна киша или јака суша, који узрокују пад просечне производње израчунате на један од следећих начина за више од 30 %:
(1) на основу претходног трогодишњег раздобља;
(2) на основу трогодишњег просека за претходно петогодишње раздобље након искључивања највише и најниже вредности;
13) означавање производа рибарства и аквакултуре је процес постављања етикета, ознака (речи, подаци, трговачки називи, заштитни знакови, сликовни прикази) или симбола на паковање ради идентификације, обавештавања потрошача и гарантовања безбедности што укључује информације о саставу, року трајања, пореклу, као и техничке ознаке, који потврђује усклађеност са стандардима за стављање на тржиште; 
14) плава привреда је низ економских сектора и повезаних политика које заједно одређују да ли је коришћење водених ресурса одрживо;
15) правила признате организације произвођача су интерна правила и прописи организације произвођача којима се утврђује унутрашње функционисање и рад те организације;
16) прерада производа рибарства и аквакултуре је поступак претварања производа у облик у ком ће бити представљени на тржишту, а који укључује филетирање, паковање, конзервисање, замрзавање, димљење, сољење, кување, кишељење, сушење или било који други начин припремања рибе за тржиште;
17) привредни риболов је риболов у унутрашњим водама који обавља лице које има важећу дозволу за привредни риболов, а који се обавља допуштеним риболовним, мрежастим и самоловним алатима;
18) привредни субјекат јесте физичко лице, предузетник или правно лице које обавља било коју активност повезану с било којом фазом производње, излова, прераде, стављања на тржиште, дистрибуције и малопродаје производа рибарства и аквакултуре;
19) природне непогоде су земљотреси, лавине, одрони тла, поплаве, торнада, урагани, ерупције вулкана и пожари природног порекла;
20) приступ управљању рибарством заснован на екосистему је интегрисани приступ управљању рибарством у еколошки смисленим границама, којим се тежи управљању употребом природних ресурса, узимајући у обзир риболов и друге људске активности, при чему се чувају како биолошко богатство тако и биолошки процеси неопходни за заштиту састава, структуре и функционисања станишта и заједнице водених организама погођених екосистема, узимајући у обзир знање и непоузданост у вези са биотичким, абиотичким и људским компонентама екосистема;
21) програм је јединствени документ који садржи одабране приоритете и циљеве које треба испунити уз помоћ мера структурне политике, државне и друге помоћи у рибарству и аквакултури;
22) производи аквакултуре јесу водени организми у свакој фази свог животног циклуса који су резултат било какве активности аквакултуре, или производи који су добијени од њих;
23) производи рибарства јесу водени организми који су резултат било какве риболовне активности или производи који су добијени од њих;
24) произвођач производа рибарства и аквакултуре је привредно друштво или предузетник, односно друго правно или физичко лице које производи производе рибарства или аквакултуре, ради стављања на тржиште;
25) произвођачка организација у рибарству јесте правно лице које представља добровољан облик удруживања и организовања привредних друштава или предузетника, односно других правних или физичких лица у рибарству, ради остваривања економских и других интереса;
26) произвођачка организација у аквакултури јесте правно лице које представља добровољан облик удруживања и организовања привредних друштава или предузетника, односно других правних или физичких лица у аквакултури, ради остваривања економских и других интереса;
27) рибар је лице које се бави привредним риболовом, уловљену рибу ставља у промет и уписано је у Регистар привредних рибара у складу са прописом којим се уређује заштита и одрживо коришћење рибљег фонда;
28) регионална организација за управљање у рибарству јесте субрегионална, регионална или слична организација са надлежношћу признатом међународним правом да утврђује мере очувања живих морских ресурса и управљања живим морским ресурсима који су под њеном одговорношћу на основу конвенције или споразума којим је основана;
29) сектор рибарства и аквакултуре је сектор привреде који обухвата све активности производње, излова, прераде и стављања на тржиште производа рибарства или аквакултуре;
30) серија је скуп јединица производа рибарства или аквакултуре;
31) следљивост производа рибарства и аквакултуре подразумева праћење производа рибарства и аквакултуре од улова или узгоја, преко прераде и дистрибуције, до крајњег потрошача;
32) стављање у промет је прво стављање у промет производа рибарства и аквакултуре;
33) структурна политика у рибарству и аквакулттури је скуп мера и финансијских инструмената којима се подстиче регионални развој, модернизација и дуготрајна одрживост рибарства и аквакултуре;
34) трговина на мало јесте руковање храном и/или прерадa хране у сектору рибарства и аквакултуре и њено складиштење на месту продаје или испоруке крајњем потрошачу и укључује продавнице рибе, дистрибутивне терминале, услуге кетеринга, фабричке кантине, институционални кетеринг, ресторане и друге сличне услуге испоруке хране, продавнице, дистрибутивне центре за супермаркете и продајна места велепродаје;
35) ФАО је скраћеница за Организацију за храну и пољопривреду Уједињених нација (Food and Agriculture Organization of the United Nations);
36) финанцијски инструменти су мере финанцијске подршке које се пружају из програма како би се постигао један или више одређених циљева и
37) финансијска подршка у рибарству и аквакултури јесте скуп мера и финансијске помоћи усмерених на модернизацију, одрживост и повећање конкурентности сектора рибарства и аквакултуре, укључујући финансирање инфраструктуре, набавку опреме, узгојно-селекцијски рад, осигурање од штета и усклађивање производње са еколошким стандардима, а све у циљу смањења привредних и територијалних разлика.
[bookmark: _Hlk179794511]		Сви појмови употребљени у овом закону у мушком роду подразумевају исте појмове у женском роду.


II. НАЧЕЛА ФИНАНСИЈСКЕ ПОДРШКЕ У РИБАРСТВУ И АКВАКУЛТУРИ

Начело једне године
Члан 3.
Средства за финансијску подршку у рибарству и аквакултури унесена у програме донете на основу овог закона одобравају се за финансијску годину која траје од 1. јануара до 31. децембра.

Начело доброг финансијског управљања и успешности
Члан 4.
Одобрена финансијска средства за подршку у рибарству и аквакултури употребљавају се у складу с начелом доброг финансијског управљања и извршавају уз поштовање следећих начела: 
1) економичности, које захтева да су средства која давалац финансијске подршке употребљава при обављању својих активности правовремено доступна; 
2) ефикасности, које се односи на постизање најбољег односа између употребљених средстава, предузетих активности и постигнутих циљева и
3) делотворности, које се односи на меру у којој су жељени циљеви постигнути помоћу предузетих активности.

Начело транспарентности
Члан 5.
		Начело транспарентности је једно од основних законских начела у спровођењу поступка доделе финансијске подршке у рибарству и аквакултури, тако да се програми доносе и извршају и рачуноводствена документација јавно објављују. 
У складу с начелом транспарентности давалац финансијске подршке при свом раду колико је год то могуће примењују начело отворености деловања. У погледу извршења програма, примена тог начела подразумева да би грађани требали знати где и у које сврхе се троше средства финансијске подршке у рибарству и аквакултури. То се постиже објављивањем, по могућности уз употребу савремених комуникацијских алата, релевантних информација о свим корисницима финансијске подршке у рибарству и аквакултури који се финансирају из програма, при чему се узимају у обзир легитимни интереси тих корисника у погледу поверљивости и сигурности и, ако је реч о физичким особама, њихово право на приватност и заштиту личних података.

Начело забране дискриминације
Члан 6.
			Начело забране дискриминације и дискриминаторског понашања подразумева да давалац финансијске подршке осигурава поштовање основних права, која укључују равноправност жена и мушкараца, родно освештену политику и интеграцију родне перспективе и да то промовише током припреме, спровођења, праћења и евалуације програма и извештавања о њима и да предузима мере за спречавање сваке дискриминације на основу рода, расног или етничког порекла, религије или уверења, инвалидитета, доби или сексуалне оријентације током припреме, спровођења, праћења и евалуације програма и извештавања о њима. Приступачност за особе с инвалидитетом особито се узима у обзир током припреме и спровођења програма.

Начело партнерства
Члан 7.
			Начело партнерства битно је у програмирању и спровођењу финансијске подршке у рибарству и аквакултури и заснива се на приступу управљања више различитих нивоа и њиме се гарантује учешће покрајинских, регионалних, локалних органа и других јавних тела, цивилног друштва, привредних и социјалних партнера, а према потреби и истраживачких организација и факултета. Како би се осигурао континуитет у организацији партнерстава, даваоци финансијске подршке у рибарству и аквакултури дужни су да међусобно сарађују ради ефикасног и правилног спровођења поступка програмирања и спровођења финансијске подршке у рибарству и аквакултури.

Начело преиспитивања ефеката вишегодишњег програма
Члан 8.
			Давалац финансијске подршке у рибарству и аквакултури спроводи преиспитивање вишегодишњег програма донетог у складу са овим законом средином програмског периода за сваки програм. Тим преиспитивањем осигурава се потпуно прилагођавање програма на основу успешности програма, уз истовремено пружање могућности за узимање у обзир нових изазова и релевантних препорука. 


III. ФИНАНСИЈСКА ПОДРШКА У РИБАРСТВУ И АКВАКУЛТУРИ

1. Мере финансијске подршке у рибарству и аквакултури

Врсте мера финансијске подршке у рибарству и аквакултури 
Члан 9.
Мере финансијске подршке у рибарству и аквакултури обухватају:
1) мере структурне политике у рибарству и аквакултури;
2) државну помоћ и 
3) државну помоћ мале вредности („de minimis“).

2. Meрe структурне политике у рибарству и аквакултури
Мере структурне политике у рибарству и аквакултури
Члан 10.
Мере структурне политике у рибарству и аквакултури кључни су покретач:
1) одрживог коришћења рибљег фонда, чиме се доприноси очувању разноврсности ихтиофауне и биолошког интегритета водених екосистема и
2) развоја одрживих активности у аквакултури и промоције здраве, висококвалитетне хране без негативног утицаја на животну средину.
Мерама структурне политике у рибарству и аквакултури обезбеђује се подстицање:
1) еколошки и ресурсно одрживог, иновативног, конкурентног и на научним основама заснованог рибaрства и аквакултуре;
2) обезбеђивања научних мишљења и сазнања, прикупљања података и управљања подацима, контроле и надзора;
3) запошљавања и равномерног територијалног развоја и
4) побољшања организације тржишта производа рибарства и аквакултуре и улагања у сектор прераде и стављања на тржиште.
Мере структурне политике у рибарству и аквакултури из ст. 1. и 2. овог члана утврђују се планским и програмским документима донетим у складу са овим законом. 

Спровођење мера структурне политике у рибарству и аквакултури 
Члан 11.
Мере структурне подршке у рибарству спроводе се остваривањем приоритета и њихових специфичних циљева у овој области, као и обављањем других послова, у складу са овим законом.

Приоритети структурне политике у рибарству и аквакултури
Члан 12.
Приоритети структурне политике у рибарству и аквакултури су:
1) подстицање одрживог рибарства и обнaвљања и очувања водених биолошких ресурса (у даљем тексту: Приоритет одрживог рибарства);
2) подстицање одрживих активности аквакултуре, прераде и стављања на тржиште производа рибарства и аквакултуре, чиме се доприноси сигурности снабдевања храном (у даљем тексту: Приоритет одрживе аквакултуре, прераде и стављања на тржиште производа рибарства и аквакултуре); 
3) омогућавање одрживе плаве привреде у копненим подручјима и подстицање одрживог развоја рибарских и аквакултурних заједница (у даљем тексту: Приоритет плаве привреде) и 
4) јачање одрживог управљања водама тако да буду сигурне и чисте (у даљем тексту: Приоритет одрживог управљања водама).
Структурна политика се заснива на поједностављеној структури без претераног прописивања унапред дефинисаних мера и детаљних правила о њиховој прихватљивости, већ уместо тога садржи специфичне циљеве  у оквиру сваког приоритета.

Специфични циљеви у оквиру Приоритета подстицање одрживог рибарства 
Члан 13.
		Специфични циљеви у оквиру Приоритета подстицање одрживог рибарства су:
1) јачање привредно, социјално и еколошки одрживих риболовних активности;
2) повећање енергетске ефикасности и смањење емисија CO2 заменом или осавремењавањем мотора рибарских пловила;
3) подстицање прилагођавања риболовног капацитета риболовним могућностима у случајевима трајног престанка  риболовних активности и допринос примереном животном стандарду у случајевима привременог престанка риболовних активности; 
4) обезбеђење услова за економски одржив и конкурентан риболовни и прерађивачки сектор, као и активности у вези с риболовом;
5) допринос пристојном животном стандарду за оне који зависе од риболовних активности, имајући у виду приобални риболов и друштвено-економске аспекте; 
6) допринос обезбеђивању једнаких услова за све производе који се пласирају на тржиште промовисањем одрживог искоришћавања риболовних ресурса;
7) подстицање ефикасне контроле и извршења у рибарству, укључујући борбу против ННН риболова, као и поузданости података за доношење одлука на основу знања и
8) допринос заштити и обнови водене биолошке разноврсности и водених екосистема.

Специфични циљеви у оквиру Приоритета одрживе одрживе аквакултуре, прераде и стављања на тржиште производа рибарства и аквакултуре 
Члан 14.
		Специфични циљеви у оквиру Приоритета одрживе аквакултуре, прераде и стављања на тржиште производа рибарства и аквакултуре су:
1) промоција одрживих активности аквакултуре, нарочито јачање конкурентности аквакултурне производње, уз истовремено осигуравање дугорочне еколошке одрживости активности;
2) промоција стављања на тржиште, квалитета и додате вредности производа рибарства и аквакултуре, као и прераде тих производа;
3) подстицање развоја одрживих активности аквакултуре како би се допринело снабдевању храном, безбедности хране и запошљавању;
4) побољшање транспарентности и стабилности тржишта, нарочито у погледу економског знања и разумевања тржишта за производе рибарства и аквакултуре у ланцу снабдевања, чиме би се обезбедило да расподела додате вредности у ланцу снабдевања сектора буде уравнотеженија, побољшало информисање потрошача и подигла свест, обавештавањем и обележавањем којима се обезбеђују разумљиве информације;
5) допринос обезбеђивању да потрошачи имају разноврсну понуду производа рибарства и аквакултуре;
6) гарантовање високог ниво заштите људског здравља, тако да производи рибарства и аквакултуре пласирани на тржиште, без обзира на њихово порекло, треба да буду у складу с важећим правилима о безбедности хране и хигијени; 
7) пружање проверене и тачне информације потрошачу о пореклу производа и његовом начину производње, нарочито кроз означавање и обележавање.

Специфични циљ у оквиру Приоритета плаве привреде 
Члан 15.
Специфични циљ у оквиру Приоритета плаве привреде обухвата интервенције којима се доприноси омогућивању одрживе плаве привреде, као и подстицање одрживог развоја рибарских и аквакултурних заједница.

Специфични циљ у оквиру Приоритета одрживог управљања водама 
Члан 16.
Специфични циљ у оквиру Приоритета одрживог управљања водама обухвата интервенције којима се доприноси јачању одрживог управљања водама тако да буду сигурне и чисте.

Вишегодишњи национални стратешки план развоја аквакултуре
Члан 17.
Вишегодишњи национални стратешки план развоја аквакултуре (у даљем тексту: Вишегодишњи план) доноси се са циљем да се промовише одрживост и допринесе безбедности хране и снабдевању храном, расту и запошљавању и њиме се утврђују стратешке смернице о приоритетима и циљевима за развој одрживих активности аквакултуре, а усмерене су на:
1) одрживи развој, побољшање конкурентности сектора аквакултуре и подршку његовом развоју и иновацијама;
2) смањење административних препрека и ефикасно спровођење прописа;
3) подстицање привредних активности и
4) диверзификацију делатности у смеру побољшања разноврсности и побољшања квалитета живота, укључујући снабдевање храном, раст и запосленост за грађане, као и да допринесе задовољавању растуће потражње за храном из водене средине.
Вишегодишњи план доноси Влада за период од седам година, на предлог министарства надлежног за послове пољопривреде (у даљем тексту: Министарство), које ће у поступку израде Вишегодишњег плана консултовати представнике свих заинтересованих страна.

Садржина и циљеви Вишегодишњег плана 
Члан 18.
Вишегодишњим планом се, по потреби обухватају:
1) област примене, у смислу врсте аквакултуре и подручја на које се вишегодишњи план примењује;
2) тренутно стање у аквакултури;
3) активности и временски оквир;
4) приоритети и мерљиви циљеви у аквакултури који су конзистентни са специфичним циљевима утврђеним у чл. 7 - 10. овог закона;
5) јасни рокови да би се постигли мерљиви циљеви;
6) циљеви за очување и техничке мере које треба предузети, као и мере за избегавање и смањење, колико год је могуће, нежељених последица и
7) заштитне мере којима се обезбеђује постизање мерљивих циљева, као и по потреби корективне мере, између осталог и за ситуације у којима се погоршањем квалитет података или њиховом недоступношћу одрживост аквакултуре доводи у опасност.
Вишегодишњи план има следеће циљеве:
1) административно поједностављење, посебно у погледу процена и студија утицаја и дозвола;
2) осигурање сигурности субјектима у погледу приступа води и простору;
3) одређивање показатеља еколошке, привредне и социјалне одрживости;
4) процену могућих прекограничних утицаја;
5) стварање синергије између националних истраживачких програма и сарадње између индустрије и научне заједнице;
6) промоцију предности производње одрживе, висококвалитетне хране и
7) промоцију производних пракси и истраживања аквакултуре како би се побољшали позитивни и смањили негативни утицаји на животну средину и рибе и друге водене организме и повећала ефикасност коришћења ресурса.

Вишегодишњи програм за рибарство и аквакултуру
Члан 19.
Вишегодишњи програм за рибарство и аквакултуру (у даљем тексту: Вишегодишњи програм) се доноси за коришћење средстава за финансирање мера структурне политике у рибарству и аквакултури одабраних за постизање приоритета и специфичних циљева из овог закона и Вишегодишњег плана.
Осим мера структурне политике у рибарству и аквакултури, у оквиру Вишегодишњег програма могу се подржати и мере техничке помоћи намењене финансирању активности у оквиру система управљања и контроле спровођења Вишегодишњег програма.
Вишегодишњи програм садржи:
1) кратак приказ главних развојних изазова у рибарству и аквакултури;
2) анализу стања у смислу предности, недостатака, прилика и претњи и утврђивање потреба које захтевају решавање;
3) тржишне недостатке;
4) потребе за улагањем, допуњавањем и заједничким деловањем с другим облицима подршке;
5) изазове утврђене у релевантним националним или регионалним плановима, укључујући њен интегрисани национални енергетски и климатски план;
6) изазове у погледу административних капацитета и управљања, као и мере поједностављења;
7) образложење одабраних циљева структурне политике, одговарајућих приоритета и специфичних циљева, мере структурне политике одабране за остваривање тих приоритета и специфичних циљева и њихову усклађеност са Вишегодишњим планом;
8) врсте интервенција и оквирна подела програмираних средстава према врсти интервенције;
9) главне циљне групе предвиђене за финансирање у оквиру Вишегодишњег програма;
10) финансијски план предвиђен за спровођење Вишегодишњег програма, укључујући за сваки одабрани приоритет и специфични циљ;
11) опис активности које се предузимају како би се релевантни партнери укључили у припрему, спровођење и праћење Вишегодишњег програма;
12) д‌еловања за заштиту равноправности, укључености и недискриминације;
13) информацију о органима управљања и контроле спровођења Вишегодишњег програма и
14) табелу у којој се за сваки специфични циљ утврђује износ укупних финансијских средстава у оквиру мера подршке.
Вишегодишњи програм доноси Влада за период од седам година, на предлог Министарства које ће у поступку израде Вишегодишњег програма консултовати представнике свих заинтересованих страна.
Министар министарства надлежног за послове пољопривреде (у даљем тексту: Министар) ближе прописује услове и критеријуме за финансирање мера из ст. 1. и 2. овог члана, кориснике, обавезе корисника и начин спровођења мера структурне политике из Вишегодишњег програма.

Годишњи програм за рибарство и аквакултуру
Члан 20.
За спровођење Вишегодишњег програма, Влада на предлог Министарства доноси Годишњи програм којим се утврђују мере (у даљем тексту: Годишњи програм) које су утврђене Вишегодишњим програмом и финансијска средства за њихово спровођење за ту буџетску годину, као и начин расподеле средстава, у складу са овим законом и законом којим се уређује буџет Републике Србије. 

3. Државна помоћ у рибарству и аквакултури

Појам и разлози за доделу државне помоћи у рибарству и аквакултури
Члан 21.
Државна помоћ у рибарству и аквакултури је свака подршка коју додељује Република Србија у сектору рибарства и аквакултуре како би унапредила његову конкурентност, омогућила еколошку одрживост и подржала економски развој подручја која се баве овом делатношћу. 
Не може се доделити државна помоћ из става 1. овог члана у било ком облику којом се нарушава или прети да ће се нарушити тржишна утакмица стављањем одређених корисника финансијске подршке или производње одређене робе у повољнији положај.
Државна помоћ у рибарству и аквакултури се може доделити за:
1) надокнаду трошкова спречавања, контроле и искорењивања болести животиња;
2) отклањање штете настале због елементарних непогода и ванредних догађаја под условом да је надлежни орган службено прогласио елементарну непогоду и ванредни догађај и да постоји непосредна узрочна веза између елементарне непогоде или ванредног догађаја и штете коју је претрпео произвођач у аквакултури;
3) отклањање штете настале због неповољних климатских прилика које се могу изједначити с природном непогодом под условом да је надлежни орган службено прогласио да је дотични догађај неповољна климатска прилика која се може изједначити с природном непогодом и да постоји директна узрочна веза између неповољне климатске прилике која се може изједначити с природном непогодом и штете коју је претрпео произвођач у аквакултури и
4) отклањање штете коју су проузроковале птице и друге врсте заштићених животиња у објектима за аквакултуру ако постоји директна узрочна веза између претрпљене штете и понашања тих животиња и ако су прихватљиви трошкови штете настали као директна последица догађаја који је проузроковао штету, према процени јавног тела, независног стручњака ког признаје давалац подршке или осигуравајућег друштва.

Програм државне помоћи
Члан 22.
Државна помоћ из члана 21. овог закона утврђује се Програмом државне помоћи који је заснован на научним и стручним мишљењима, а који доноси Влада на предлог Министарства.
Министар ближе прописује услове, критеријуме и начин доделе државне помоћи у рибарству и аквакултури.

4. Државна помоћ мале вредности („de minimis”)
Државна помоћ мале вредности („de minimis”) у рибарству и аквакултури 
Члан 23.
Кориснику финансијске подршке у рибарству и аквакултури Република Србија може доделити државну помоћ мале вредности („de minimis”).
Државна помоћ мале вредности („de minimis”) не може бити додељена као помоћ за:
1) промоцију коришћења домаћих производа;
2) модернизацију или замену главних или помоћних мотора на риболовним пловним објектима;
3) активности којима се повећава риболовни капацитет или куповину опреме којом се повећава способност риболовног пловног објекта за проналажење рибе;
4) куповину риболовног пловног објекта;
5) изградњу нових риболовних пловних објеката или увоз риболовних пловних објеката;
6) привремену или трајну обуставу риболовних активности;
7) истраживачки риболов;
8) пренос својине правном лицу или предузетнику и
9) директно порибљавање, осим ако је то изричито предвиђено као мера очувања или у случају експерименталног порибљавања.

Програм државне помоћи мале вредности („de minimis”)
Члан 24.
Помоћ из члана 23. овог закона утврђује се Програмом државне помоћи мале вредности („de minimis”) који доноси Влада на предлог Министарства, у складу са овим законом и законом којим се уређује буџет Републике Србије
Програм из става 1. овог члана доноси се за период од три фискалне године и њиме се утврђују финансијска средства за спровођење државне помоћи мале вредности („de minimis’’) за сваку буџетску годину у току временског периода трајања овог програма, као и максимални износ средстава за једног корисника државне помоћи мале вредности („de minimis’’) у било којем раздобљу од те три фискалне године. 
Евиденцију о свакој појединачној додељеној државној помоћи мале вредности („de minimis”) на основу програма из става 1. овог члана води Министарство, и она се чува 10 фискалних година од датума када је додељена.
Евиденцију о Програму државне помоћи мале вредности („de minimis”) води Министарство и она се чува 10. година од датума када је додељена последња појединачна државна помоћ мале вредности („de minimis”) у оквиру тог програма.
Укупан износ државне помоћи мале вредности („de minimis”) додељен свим произвођачима у рибарству и аквакултури за период од три године не сме бити већи од 2,5% укупне годишње вредности производње у рибарству и аквакултури.
Министар ближе прописује укупан износ помоћи мале вредности („de minimis”) који се може доделити једном кориснику у било ком раздобљу од три фискалне године, услове, критеријуме, начин и динамику доделе државне помоћи мале вредности („de minimis”) у рибарству и аквакултури.

5. Подршка рибарству и аквакултури у аутономној покрајини и јединици локалне самоуправе

Права и обавезе аутономне покрајине и јединице локалне самоуправе у давању финансијске подршке у рибарству и аквакултури
Члан 25.
Органи аутономне покрајине и јединице локалне самоуправе могу да утврђују мере финансијске подршке у рибарству и аквакултури за територију аутономне покрајине и територију јединице локалне самоуправе у складу с одредбама овог закона и подзаконским актима донетим на основу овог закона.
Средства за спровођење подршке у рибарству и аквакултури из става 1. овог члана обезбеђују се у буџету аутономне покрајине и буџету јединице локалне самоуправе и користе се у складу са програмом финансијске подршке којим се утврђују мере финансијске подршке у рибарству и аквакултури.
Програм финансијске подршке из става 2. овог члана доноси надлежни орган аутономне покрајине, односно надлежни орган јединице локалне самоуправе, уз претходну сагласност Министарства.
Финансијска подршка рибарству и аквакултури у аутономној покрајини и јединици локалне самоуправе не може бити у супротности са националним програмима донетим у складу са овим законом и подзаконским актима донетим на основу овог закона.
Органи из става 1. овог члана подносе Министарству извештај о спровођењу мера финансијске подршке у рибарству и аквакултури најкасније до 31. марта текуће године за претходну годину.
Министар прописује образац и садржину програма финансијске подршке из става 2. овог члана, као и образац извештаја из става 5. овог члана

6. Заједничке одредбе за финансијску подршку

Систем управљања и контроле
Члан 26.
У систему управљања и контроле спровођења Вишегодишњег програма, Годишњег програма, Програма државне помоћи и Програма државне помоћи мале вредности („de minimis”) одређују се следећи државни органи:
1) Министарство као орган надлежан за управљање и контролу спровођења програма и као орган надлежан за рачуноводствену функцију у спровођењу програма и
2) државни орган надлежан за послове ревизије као орган надлежан за ревизију спровођења програма.
Функције, одговорности и међусобни односи државних органа из става 1. овога члана ближе се уређују уредбом Владе на предлог Министарства.

Обавезе корисника финансијске подршке у рибарству и аквакултури
Члан 27.
Корисник финансијске подршке у рибарству и аквакултури (у даљем тексту: корисник) не сме давати нетачне податке у намери остваривања права на основу овог закона.
Корисник не сме финансирати исту врсту и меру финансијске подршке из овог закона од два или више даваоца финансијске подршке у рибарству и аквакултури.
Корисник који је на основу нетачних података и документације, односно преваром остварио право на средства подршке или је ненаменски искористио та средства у целости или делимично, дужан је да врати добијена средства подршке, у року одређеном решењем Министарства.
У случају да корисник не врати средства из става 2. овога члана у одређеном року, дужан је платити законску затезну камату,
Корисник који није вратио новчана средства из ст.  3. и 4. овога члана на рачун Министарства не остварује право на исплату мера финансијске подршке одређених овим законом до намирења насталих новчаних обавеза.
Корисник је дужан да чува и омогући увид у документацију о инвестицији за коју су му додељена средства подршке у наредних пет година од дана извршене исплате и ту инвестицију не сме продати, користити супротно намени, изнајмити или на било који други начин дати на располагање и коришћење другим правним или физичким лицима.
Изузетно од става 6. овог члана, корисник услед више силе или непредвиђених околности, може продати, користити супротно намени или на било који други начин дати на располагање и коришћење другом правном или физичком лицу инвестицију за коју су му додељена средства подршке, уз претходно прибављено одобрење Министарства. 
Министар ближе прописује начин чувања и вођења документације о инвестицији за коју су додељена средства подршке. 

Регистар корисника финансијске подршке у рибарству и аквакултури
Члан 28.
Корисници финансијске подршке којима су додељена средства подршке у рибарству и аквакултури уписују се у Регистар корисника финансијске подршке у рибарству и аквакултури (у даљем тексту: Регистар). 
Регистар води Министарство у електронској форми и може се повезивати са другим базама и регистрима које води Министарство.
Министар ближе прописује садржину и начин вођења Регистра, као и начин објављивања података из Регистра.

IV. ПОСТУПАК ЗА ОСТВАРИВАЊЕ ПРАВА НА ФИНАНСИЈСКУ ПОДРШКУ У РИБАРСТВУ И АКВАКУЛТУРИ

Електронско поступање
[bookmark: clan_7]Члан 29.
Поступак за остваривање права на финансијску подршку у рибарству и аквакултури покреће се и води електронски, путем софтверског решења еАграр.
Софтверско решење еАграр успоставља и њиме управља орган управе у саставу Министарства надлежан за послове аграрних плаћања (у даљем тексту: Управа), а орган државне управе надлежан за пројектовање, усклађивање, развој и функционисање система електронске управе пружа техничку подршку у успостављању и вођењу софтверског решења еАграр.
Министар ближе прописује електронску форму у којој се Управи достављају поднесци и прилози, а странкама решења у поступку за остваривање права на финансијску подршку у рибарству и аквакултури, као и начин обезбеђења подршке корисницима финансијске подршке у вези са електронским поступањем.

Покретање поступка за остваривање права на финансијску подршку у рибарству и аквакултури
[bookmark: clan_7a]Члан 30.
Поступак за остваривање права на финансијску подршку у рибарству и аквакултури покреће се по захтеву корисника финансијске подршке који се подноси Управи.
Поступак из става 1. овог члана покреће се и на други начин (по пријави на конкурс и др.) у складу са овим законом и посебним прописом којим се ближе уређују услови и начин остваривања права на поједине врсте финансијске подршке у рибарству и аквакултури.
Поступак за остваривање права на финансијску подршку у рибарству и аквакултури покреће се попуњавањем одговарајућег електронског обрасца захтева, односно пријаве путем софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Поступање Управе по примљеном захтеву, односно пријави
Члан 31.
Након пријема захтева, односно пријаве којима се покреће поступак за остваривање права на финансијску подршку у рибарству и аквакултури Управа:
1) обавештава корисника услуге електронске управе о свим подацима које је у складу са законом потребно прибавити за потребе вођења поступка за остваривање права на финансијску подршку у рибарству и аквакултури и о обавези надлежног органа да по службеној дужности прибави податке из службених евиденција и
2) омогућава кориснику услуге електронске управе да изјави да ће податке о личности из службених евиденција прибавити сам.
Кроз софтверско решење еАграр аутоматски се додељује број за сваки започет поступак и под тим бројем се предузимају све радње и доносе сва акта у оквиру поступка за остваривање права на финансијску подршку у рибарству и аквакултури.
Поред броја аутоматски додељеног кроз софтверско решење еАграр, надлежни орган, односно имаоци јавних овлашћења, могу у поступцима које спроводе у оквиру поступка за остваривање права на финансијску подршку у рибарству и аквакултури кроз софтверско решење еАграр додељивати и бројеве, односно ознаке које су интерног карактера.
Захтеве, односно пријаве за остваривање права на финансијску подршку у рибарству и аквакултури који нису поднети путем софтверског решења еАграр у складу са овим законом и посебним прописом којим се ближе уређују услови и начин остваривања права на поједине врсте финансијске подршке у рибарству и аквакултури директор Управе одбацује решењем.

Размена докумената и поднесака у поступку за остваривање права на финансијску подршку у рибарству и аквакултури и њихова форма
[bookmark: clan_7b]Члан 32.
Размена докумената и поднесака у поступку за остваривање права на финансијску подршку у рибарству и аквакултури обавља се електронским путем, осим за документе и поднеске који садрже тајне податке и који су означени степеном тајности у складу са прописима којима се уређује тајност података.
Достављање електронских докумената између органа јавне власти у поступку за остваривање права на финансијску подршку у рибарству и аквакултури обавља се путем електронске поште, сервисне магистрале органа, услуге квалификоване електронске доставе или другим електронским путем, у складу са прописом.
Акта која у вези са поступком за остваривање права на финансијску подршку у рибарству и аквакултури доносе надлежни органи и имаоци јавних овлашћења, као и поднесци и документи који се достављају у овом поступку, достављају се у форми електронског документа.

Дигитализација документа
Члан 33.
Ако се у поступку за остваривање права на финансијску подршку у рибарству и аквакултури доставља оригинал акта, односно документа који је претходно изворно сачињен у папирној форми, доставља се примерак тог акта, односно документа који је дигитализован и оверен у складу са законом којим се уређује електронски документ.
Дигитализацију документа у складу са ставом 1. овог члана за потребе спровођења поступка за остваривање права на финансијску подршку у рибарству и аквакултури, поред лица утврђених законом којим се уређује електронски документ, може извршити и:
1) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде (у даљем тексту: пољопривредни саветодавац);
2) пољопривредни и ветеринарски инспектор - за документа у складу са посебним прописом којим се ближе уређују услови и начин остваривања права на поједине врсте финансијске подршке у рибарству и аквакултури;
3) лице са лиценцом одговорног пројектанта, уписано у одговарајући струковни регистар - за техничку документацију у складу са законом којим се уређује планирање и изградња и посебним прописом којим се ближе уређују услови и начин остваривања права на поједине врсте финансијске подршке у рибарству и аквакултури;
4) произвођачкa организацијa, удружењe произвођачких организација и међуструковнa организацијa, основане у складу са овим законом - за документа у складу са посебним прописом којим се ближе уређују услови и начин остваривања права на поједине врсте финансијске подршке у рибарству и аквакултури и 
5) адвокат уписан у именик адвоката под условом да тај адвокат својим квалификованим електронским потписом потписује и поднесак у поступку за остваривање права на финансијску подршку у рибарству и аквакултури уз који се тај акт, односно документ доставља.
За потребе спровођења поступка за остваривање права на финансијску подршку у рибарству и аквакултури надлежни орган, као и ималац јавних овлашћења може вршити дигитализацију и потврђивање истоветности свих аката и других докумената са изворним актом, односно документом сачињеним у папирном облику који је сам издао, што се ближе прописује актима Министра из члана 19. став 5, члана 22. став 2. и члана 24. став 6. овог закона.
Овлашћени орган, односно лице које је извршило дигитализацију и потврдило истоветност са оригиналом сачињеним у папирном облику у складу са овим законом, дужно је да изворни документ у папирном облику чува у складу са законом.
Одредбе ст. 1. и 2. овог члана не примењују се ако је посебним прописом којим се ближе уређују услови и начин остваривања права на поједине врсте финансијске подршке у рибарству и аквакултури прописано да се поједини поднесци и документа у поступку могу поднети у другој форми.

Ток поступка и решење о остваривању права на финансијску подршку у рибарству и аквакултури
[bookmark: clan_7v]Члан 34.
О остваривању права на финансијску подршку у рибарству и аквакултури у поступку из члана 19. став 5, члана 22. став 2. и члана 24. став 6. овог закона, одлучује директор Управе решењем.
Решење из става 1. овог члана доноси се у облику електронског документа у складу са прописима којима се уређује електронски документ.
На решење из става 1. овог члана може се изјавити жалба Министру у року од осам дана од дана достављања решења.
Ако у току поступка за остваривање права на финансијску подршку у рибарству и аквакултури наступи смрт физичког лица које је покренуло поступак или правно лице које је покренуло поступак престане да постоји, поступак се обуставља.
Изузетно од става 4. овог члана, поступак за остваривање права на финансијску подршку у рибарству и аквакултури правног лица наставља се ако правни следбеник правног лица, под условом да је уписан у Регистар привредних рибара, у року од 30 дана од дана од дана престанка правног лица Управи достави писану изјаву да преузима поступак за остваривање права на подстицаје, а у случају да наступи смрт физичког лица које је покренуло поступак, поступак може наставити законски наследник, који испуњава услове за корисника финансијске подршке у рибарству и аквакултури и да је у року од 30 дана од дана од дана смрти физичког лица које је покренуло поступак Управи доставио писану изјаву да преузима поступак за остваривање права на подстицаје.
Листа корисника финансијске подршке у рибарству и аквакултури, која садржи назив правног лица, односно име и презиме корисника финансијске подршке, као и остварени износ финансијске подршке по врсти финансијске подршке у рибарству и аквакултури, објављује се на званичној интернет страници Министарства, односно Управе.

Примена других закона
[bookmark: clan_7g]Члан 35.
На поступак за остваривање права на финансијску подршку у рибарству и аквакултури примењују се одредбе закона којим се уређује управни поступак, ако овим законом није другачије одређено.
У поступку за остваривање права на финансијску подршку у рибарству и аквакултури сходно се примењују одредбе закона којим се уређује електронска управа, као и закона којим се уређује електронски документ, електронска идентификација и услуге од поверења у електронском пословању, ако овим законом није другачије одређено.

Исплата финансијске подршке у рибарству и аквакултури
[bookmark: clan_8]Члан 36.
Финансијска подршка у рибарству и аквакултури се исплаћују на наменски рачун корисника финансијске подршке отворен код пословне банке и то до износа финансијских средстава који је утврђен посебним актом Владе из члана 20, члана 22. став 1. и члана 24. ст. 1. и 2. овог закона.
Ако се право на финансијску подршку у рибарству и аквакултури остварује на основу захтева корисника финансијске подршке, исплата се врши по редоследу подношења уредно поднетих захтева.
Подносиоци непотпуних захтева позваће се да допуне документацију и биће исплаћени по допуни истих, ако у тренутку допуне захтева буде расположивих средстава.

Принудно извршење
[bookmark: clan_9]Члан 37.
Средства остварена по основу финансијске подршке у рибарству и аквакултури не могу бити предмет принудног извршења.

V. УРЕЂЕЊЕ ТРЖИШТА ПРОИЗВОДА РИБАРСТВА И АКВАКУЛТУРЕ

Елементи уређења тржишта производа рибарства и аквакултуре
Члан 38.
Уређење тржишта производа рибарства и аквакултуре обухвата следеће елементе:
1) секторске организације;
2) тржишне стандарде;
3) следљивост производа рибарства и аквакултуре;
4) информисање потрошача;
5) правила конкуренције и
6) истраживање тржишта.

Циљеви уређења тржишта производа рибарства и аквакултуре
Члан 39.
Уређење тржишта производа рибарства и аквакултуре врши се како би се остварили следећи циљеви у овом сектору:
1) створиле могућности да активности риболова и аквакултуре буду дугорочно еколошки одрживе и да се њима управља на начин који је конзистентан са циљевима остваривања економских и друштвених користи, као и користи од запошљавања, и доприноса доступности снабдевања храном; 
2) обезбедили услови за економски одржив и конкурентан риболовни и прерађивачки сектор;
3) допринело развоју одрживих активности у аквакултури и промоцији здраве, висококвалитетне хране без негативног утицаја на животну средину;
4) подстицао развој одрживих активности аквакултуре како би се допринело снабдевању храном, безбедности хране и запошљавању;
5) допринело ефикасном и транспарентном унутрашњем тржишту за производе рибарства и аквакултуре, као и обезбеђивању једнаких услова за производе рибарства и аквакултуре пласиране на тржиште;
6) јачала конкурентност сектора рибарства и аквакултуре, нарочито произвођача;
7) побољшала транспарентност и стабилност тржишта, нарочито у погледу економског знања и разумевања тржишта за производе рибарства и аквакултуре у ланцу снабдевања, обезбедило да расподела додате вредности у ланцу снабдевања сектора буде уравнотеженија, побољшало информисање потрошача и подигла свест, обавештавањем и обележавањем којима се обезбеђују разумљиве информације;
8) допринело обезбеђивању једнаких услова за све производе који се пласирају на тржиште промовисањем одрживог искоришћавања риболовних ресурса;
9) допринело обезбеђивању да потрошачи имају разноврсну понуду производа рибарства и аквакултуре и 
10) потрошачу пружиле проверене и тачне информације о пореклу производа и његовом начину производње, нарочито кроз означавање и обележавање.

Организација тржишта производа рибарства и аквакултуре
Члан 40.
Организација тржишта производа рибарства и аквакултуре обухвата:
1) организацију индустрије, укључујући мере за стабилизацију тржишта;
2) планове производње и пласирања на тржиште организација произвођача у сектору рибарства и аквакултуре;
3) заједничке тржишне стандарде и
4) информисање потрошача.

1. Секторске организације
Врсте секторских организација у рибарству и аквакултури
Члан 41.
У сектору рибарства и аквакултуре могу се основати следеће организације:
1) произвођачке организације у сектору рибарства;
2) произвођачке организације у сектору аквакултуре;
3) заједничка организација произвођача у сектору рибарства и аквакултуре;
4) удружења произвођачких организација и 
5) међуструковне организације.


Оснивање произвођачких организација
Члан 42.
Произвођачке организације у сектору рибарства и произвођачке организације у сектору аквакултуре (у даљем тексту: произвођачке организације) оснивају се на иницијативу произвођача производа рибарства или аквакултуре.

Оснивање заједничкe организације произвођача у сектору рибарства и аквакултуре 
Члан 43.
Произвођачка организација (репрезентативна за делатности у рибарству и аквакултури) која је представник и активности рибарства и активности аквакултуре може бити основана као заједничка организација произвођача у сектору рибарства и аквакултуре.

Циљеви произвођачких организација
Члан 44.
Произвођачке организације у сектору рибарства теже постизању следећих циљева:
1) подстицању одрживих риболовних активности својих чланова, потпуно у складу с политиком очувања, нарочито како је утврђено у европском законодавству у овој области и законодавству о заштити животне средине, истовремено поштујући социјалну политику;
2) доприношењу следљивости производа рибарства са јасним и свеобухватним информацијама за потрошаче и
3) доприношењу уклањања незаконитог, непријављеног и нерегулисаног риболова.
Произвођачке организације у сектору аквакултурe теже постизању следећих циљева:
1) подстицању одрживих активности аквакултуре њихових чланова кроз обезбеђивање могућности за њихов развој, првенствено у потпуности у складу са европском законодавством у овој области и законодавству о заштити животне средине, истовремено поштујући социјалну политику;
2) осигуравању да су активности њихових чланова у складу са Вишегодишњим планом из члана 17. овог закона и 
3) настојању да се осигура да производи рибљег порекла који се користе за исхрану у аквакултури потичу из рибарства којим се управља на одрживи начин.
Произвођачке организације, осим циљева наведених у ставовима 1. и 2. овог члана, теже постизању два или више следећих циљева:
1) побољшању услова за пласирање на тржиште производа рибарства и аквакултуре њихових чланова;
2) повећању привредне добити;
3) стабилизацији тржишта;
4) допринос снабдевању храном и подстицање високог квалитета хране и стандарда безбедности, истовремено доприносећи запошљавању у руралним подручјима и
5) смањењу штетног утицаја риболова на животну средину.
Произвођачке организације могу тежити остваривању других усклађених циљева.

Мере које могу предузети произвођачке организације
Члан 45.
Како би се постигли циљеви из члана 44. овог закона, произвођачке организације могу  предузимати следеће мере:
1) прилагођавање производње захтевима тржишта;
2) усмеравање снабдевања и продаје производа својих чланова;
3) промоцију производа рибарства и аквакултуре својих чланова, без дискриминације коришћењем, на пример, сертификовања, нарочито ознакама порекла, ознакама квалитета, ознакама географског порекла, гарантовано традиционалних специјалитета, као и вредношћу коју производи имају због њиховог одрживог начина производње;
4) контролу и предузимање мера како би осигурали да су активности њихових чланова у складу с правилима која је утврдила та произвођачка организација;
5) промоцију програма стручног оспособљавања и сарадње за подстицање младих на улазак у овај сектор;
6) смањење штетног утицаја риболова на животну средину;
7) промовисање коришћења информационих и комуникационих технологија са циљем побољшања пласирања на тржиште и цена и
8) олакшавање потрошачима приступа информацијама о производима рибарства и аквакултуре.
Произвођачке организације у аквакултуру могу предузимати и следеће мере:
1) промоцију активности одрживе аквакултуре, посебно у смислу заштите животне средине, здравља и добробити животиња;
2) прикупљање информација о производима стављеним на тржиште, укључујући привредне информације о првој продаји, као и о предвиђањима производње;
3) прикупљање информација о заштити животне средине;
4) планирање управљања активностима аквакултуре својих чланова и
5) подржавање програма за стручњаке у подстицању производа одрживе аквакултуре.

Оснивање и циљеви удружења произвођачких организација
Члан 46.
Удружење произвођачких организација може се основати на иницијативу признатих произвођачких организација.
Удружење произвођачких организација теже постизању следећих циљева:
1) извршавању на ефикаснији и одрживији начин било који од циљева чланова произвођачких организација из члана 44. овога закона и
2) координисању и развоју активности од заједничког интереса за чланове произвођачких организација.
Одредбе овог закона и прописа донетих на основу њега, а које се односе на произвођачке организације, примењују се и на удружење произвођачких организација.
Министар ближе прописује начин организовања и пословања удружења произвођачких организација.

Оснивање и циљеви међугранских организације
Члан 47.
Међугранске организације могу се основати на иницијативу субјеката у производњи производа рибарства и аквакултуре.
Циљеви међугранских организација су да побољшавају координацију доступности производа рибарства и аквакултуре на тржишту, као и услове за то.
Министар ближе прописује начин организовања и пословања међугранске организације из става 1. овог члана.

Мере које могу спроводити међугранске организације
Члан 48.
Ради постизања циљева одређених у члану 47. став 2. овог закона, међугранске организације могу спроводити следеће мере:
1) састављање стандардних уговора који су у складу са националним законодавством, промовисање производа рибарства и аквакултуре без дискриминације коришћењем, на пример, сертификовања, нарочито ознакама порекла, ознакама квалитета, ознакама географског порекла, гарантовано традиционалних специјалитета, као и вредношћу коју производи имају због њиховог одрживог начина производње;
2) утврђивање правила о производњи и пласману производа рибарства и аквакултуре која су строжа од оних која су утврђена националним законодавством;
3) побољшање квалитета, знања о производњи и тржишту, као и транспарентности производње и тржишта, одржавање стручних и струковних активности обуке, на пример: о питањима квалитета и следљивости, о безбедности хране и с циљем подстицања истраживачких иницијатива;
4) обављање истраживачких студија и истраживања тржишта, развијање техника за оптимизацију функционисања тржишта, укључујући коришћење информационе и комуникационе технологије, као и прикупљање социо-економских података;
5) пружање информација и спровођење истраживања потребних за одрживо снабдевање које количином, квалитетом и ценом одговара захтевима тржишта и очекивањима потрошача;
6) промовисање, међу потрошачима, врста добијених од рибљих фондова које су у одрживом стању, које имају знатну храњиву вредност и које нису у широкој употреби и
7) контролисање и предузимање мера за усклађеност активности њихових чланова с правилима које утврди дата међугранска организација.

Признавање произвођачких организација
Члан 49.
Поступак признавања произвођачких организација спроводи Министарство на основу захтева који подноси произвођачка организација основана на иницијативу произвођача производа рибарства или аквакултуре.
Произвођачка организација, да би била призната, мора испуњава следеће услове и то да:
1) има најмање три члана који имају дозволу за привредни риболов или производњу производа рибарства и аквакултуре, ради стављања на тржиште;
2) поштује начела наведена у члану 52. овог закона, као и правила донета за њихову примену;
3) буде довољно привредно активна на територији Републике Србије или неком њеном делу, нарочито у односу на број чланова или обим тржишне производње;
4) има правни субјективитет према националном праву, односно да је правно лице које је регистровано у Регистру привредних субјеката, односно у другом одговарајућем регистру прописаном посебним прописом;
5) има место оснивања и пословно седиште на територији Републике Србије;
6) буде способна да испуњава циљеве утврђене у члану 44. овог закона;
7) поштују правила конкуренције из члана 67. овог закона;
8) не злоупотребљава доминантан положај на датом тржишту и
9) пружи релевантне податке о свом чланству, управљању и изворима финансирања.
Министарство на основу захтева из става 1. овога члана доноси решење о признавању произвођачке организације.
Против решења из става 3. овога члана не може се изјавити жалба, али се може покренути управни спор.
Садржај, образац и начин подношења захтева из става 1. овог члана, минимални обим и вредност производње неопходне за признавање произвођачке организације, начин вршења контроле над произвођачком организацијом и подручје за које се може поднети захтев за признавање произвођачке организације ближе прописује Министар.

Финансијска подршка произвођачким организацијама или удружењима произвођачких организација
Члан 50.
Произвођачке организације признате на основу овога закона или удружења произвођачких организација за оснивање и деловање могу остварити финансијску подршку у оквиру програма из чл. 19. и 20. овог закона. 

Признавање међугранских организација
Члан 51.
Поступак признавања међугранских организација спроводи Министарство на основу захтева који подноси међугранска организација, под условом да:
1) поштује начела наведена у члану 52. овог закона, као и правила донета за њихову примену;
2) представљаја значајан удео производне активности или активности прераде или активности пласирања на тржиште, или и активности прераде и активности пласирања на тржиште, које се тичу производа рибарства и аквакултуре или прерађених производа рибарства и аквакултуре;
3) није сама ангажована у производњи, преради или пласману производа рибарства и аквакултуре или прерађених производа рибарства и аквакултуре;
4) има правни субјективитет према националном праву,  односно да је правно лица које је регистровано у Регистру привредних субјеката, односно у другом одговарајућем регистру прописаном посебним прописом;
5) има место оснивања и пословно седиште на територији Републике Србије;
6) је способна су да спроводи циљеве утврђене у члану 47. став 2. овог закона;
7) узима у обзир интерес потрошача;
8) није препрека за правилно функционисање тржишта производа рибарства и аквакултуре и
9) поштује правила конкуренције из члана 67. овог закона.
Министарство на основу захтева из става 1. овога члана доноси решење о признавању међугранске организације.
Против решења из става 3. овога члана не може се изјавити жалба, али се може покренути управни спор.
Образац захтева за признавање, надзор над међугранском организацијом и минималну заступљеност у подручјима ближе прописује Министар.

Унутрашње функционисање произвођачких организација и међугранских организација
Члан 52.
Унутрашње функционисање произвођачких организација и међугранских организација из чл. 49. и 51. овог закона се заснива на следећим начелима:
1) поштовање правила која је донела организација у смислу искоришћавања, производње и пласирања на тржиште у рибарству;
2) недискриминација међу члановима, нарочито по основу националности или места оснивања;
3) демократско функционисање које омогућује члановима да контролишу своју организацију и њене одлуке;
4) одређивање ефикасних, одвраћајућих и пропорционалних казни за кршење обавеза утврђених у унутрашњим правилима дате организације, нарочито у случају неплаћања финансијских доприноса;
5) дефиниција правила о приступању нових чланова и одузимању чланства и
6) дефиниција рачуноводствених и буџетских правила неопходних за управљање организацијом.

Провере и повлачење признања произвођачких организација и међугранских организација
Члан 53.
Надлежни органи Министарства обављају провере у редовним временским размацима како би провериле да ли се произвођачке организације и међугранске организације придржавају услова за признање утврђених у чл. 49. и 51. овог закона. 
Ако се открије непридржавање услова, може доћи до поништења признања.

Проширење правила произвођачких организација
Члан 54.
Правила признате произвођачке организације могу примењивати, односно могу бити обавезујућа за произвођаче који нису чланови произвођачке организације и који продају било који од производа унутар подручја у којем је произвођачка организација репрезентативна, под условом да:
1) је произвођачка организација основана најмање годину дана и да се сматра да је репрезентативна за производњу и маркетинг, укључујући, према потреби, активности малог обима и занатске активности и да поднесе захтев за проширење правила признате произвођачке организације;
2) се правила која треба проширити односе на било коју од мера за произвођачке организације утврђених у члану 45. ставу 1. тач. 1) – 3) и члану 45. ставу 2. тач. 1) – 4);
3) се поштују правила о тржишној конкуренцији из члана 67. овог закона.
Произвођачка организација у сектору рибарства је репрезентативна, у смислу става 1. овог члана, када је њен удео најмање 55% продатих количина производа о којем се ради током претходне године у подручју у којем се предлаже проширење правила.
Произвођачка организација у сектору аквакултуре је репрезентативна, у смислу става 1. овог члана, када је њен удео најмање 40% продатих количина производа о којем се ради током претходне године у подручју у којем се предлаже проширење правила.
Правила која треба проширити на не-чланове примењују се на период од 60 дана до 12 месеци.
За проширење правила произвођачке организације подноси се захтев признатој произвођачкој организацији, која исти доставља Министарству. 
Министарство на основу захтева из става 5. овога члана доноси решење о проширењу правила на произвођаче који нису чланови произвођачке организације у року од 30 дана од дана пријема обавештења признате произвођачке организације. Ако Министарство не донесе одлуку у року од 30 дана од дана пријема обавештења, сматра се да је одобрило проширење правила.
Одобрено проширење правила може да наставити да се примењује након истека почетног периода, укључујући прећутан договор, без било каквог изричитог обнављања решења, под условом да је обавештено Министарство, најмање 30 дана пре истека таквог почетног периода, о додатном периоду примене и да је Министарство одобрило такву даљу примену или да на исту није дала приговор у року од 30 дана од дана пријема тог обавештења.
Против решења из става 6. овога члана не може се изјавити жалба, али се може покренути управни спор. 
Образац захтева о проширењу правила признате произвођачке организације и додатне услове за проширење правила ближе прописује Министар. 

Проширење правила међугранских организација
Члан 55.
Одређене споразуме, одлуке или усаглашене праксе, које представљају правила у признатим међугранским организацијама, могу примењивати, односно могу бити обавезујућа у одређеном подручју или подручјима других субјеката који не припадају тој организацији под условом да:
1) међугранска организација обухвата најмање 65 % сваке од најмање две од следећих активности: производње, прераде или пласирања на тржиште релевантног производа током претходне године у подручју или подручјима о којима се ради и поднесе захтев надлежним државним органима и
2) се правила која треба проширити на остале субјекте тичу било које од мера за међугранске организације утврђених у члану 48. став 1. тач. 1) – 6) и не изазивају било какву штету другим субјектима.
Проширење правила може се учинити обавезујућим на најдуже три године.
За проширење правила признате међугранске организације подноси се захтев признатој међугранској организацији, која исти доставља Министарству. 
Министарство на основу захтева из става 3. овога члана доноси решење о проширењу правила на произвођаче који нису чланови међугранске организације у року од 30 дана од дана пријема обавештења признате међугранске организације. Ако Министарство не донесе одлуку у року од 30 дана од пријема обавештења, сматра се да је одобрило проширење правила.
Одобрено проширење правила може наставити да се примењује након истека почетног периода, укључујући прећутан договор, без било каквог изричитог обнављања решења, под условом да је обавештено Министарство, најмање 30 дана пре истека таквог почетног периода, о додатном периоду примене и да је Министарство одобрило такву даљу примену или да на исту није дала приговор у року од 30 дана од дана пријема тог обавештења. 
Против решења из става 6. овога члана не може се изјавити жалба, али се може покренути управни спор. 
Образац захтева о проширењу правила и додатне услове за проширење правила признате међугранске организације ближе прописује Министар.

Обавезе не-чланова 
Члан 56.
		Када се правила проширују на не-чланове у складу са чл. 54. и 55. овог закона Министарство може одлучити да не-чланови имају обавезу према признатим произвођачким организацијама или међугранским организацијама за противвредност свих трошкова или дела трошкова које плаћају чланови због примене правила проширених на не-чланове.
		Министарство може обављати провере и може повући одобрење проширења правила када установи да се не испуњава било који од захтева за одобрење. Министарство о таквом повлачењу обавештава признате произвођачке организације или међугранске организације.

План производње и пласирања на тржиште производа рибарства и аквакултуре
Члан 57.
Свака призната произвођачка организација дужна је да сачини план производње и пласирања на тржиште производа рибарства и аквакултуре, барем за главне врсте које ставља на тржиште. Такви планови производње и пласирања на тржиште служе за остваривање циљева наведених у чл. 39. и 44. овог закона.
План производње и пласирања на тржиште садржи:
1) програм производње за уловљене или узгaјaне врсте;
2) тржишну стратегију у складу с количином, квалитетом и достављањем довољне количине за потребе тржишта;
3) мере које треба да предузме произвођачка организација да би допринела циљевима постављеним у члану 44. овог закона;
4) посебне очекиване мере да би се прилагодило снабдевање врстама које обично током године представљају проблем на тржишту и
5) санкције које се примењују на чланове које крше одлуке које су усвојене да би се спровео дати план.
Министарство даје сагласност на план производње и пласирања на тржиште. Кад је на план из става 1. овог члана дата сагласност, произвођачка организација га одмах спроводи.
Произвођачке организације могу изменити план производње и пласирања на тржиште и у том случају га подносе Министарству на сагласност.
Министарство врше провере да ли свака произвођачка организација испуњава обавезе предвиђене овим чланом. Ако се утврди неиспуњење обавеза, може доћи до повлачења признања произвођачке организације.
Ближи садржај плана, рок за достављање и начин контроле спровођења плана прописује Министар.

Годишњи извештај о реализацији плана
Члан 58.
Призната произвођачка организација у рибарству и аквакултури дужна је да, најкасније до 31. марта текуће за претходну годину, достави Министарству годишњи извештај о реализацији плана производње и пласирања на тржиште производа рибарства и аквакултуре. 
Годишњи извештај из става 1 овог члана нарочито садржи: 
1) податке о стављању на тржиште производа рибарства и аквакултуре; 
2) предузете мере, ради остваривања циљева из члана 44. овог закона и
3) податке о изменама правила унутрашњег функционисања произвођачке организације.
Ближи садржај и начин подношења извештаја из става 1. овог члана прописује Министар.

Регистар секторских организација
Члан 59.
Регистар секторских организација признатих на основу овог закона (у даљем тексту: Регистар) води Министарство.
Подаци из Регистра су јавни и на основу њих се сачињава списак признатих секторских организација.
Регистар се води у електронској форми и може се повезивати са другим базама и регистрима које води Министарство 
Министар ближе прописује садржину и начин вођења Регистра, брисање из Регистра, као и начин објављивања података из Регистра.
[bookmark: str_20]
2. Тржишни стандарди
Успостављање тржишних стандарда 
Члан 60.
Тржишни стандарди утврђују се за производе рибарства који су намењени за исхрану људи, без обзира на њихово порекло.
Тржишни стандарди из става 1. могу укључивати квалитет, величину, тежину, паковање, презентацију или означавање производа, а нарочито:
1) минималне тржишне величине узимајући у обзир најбољи расположиви научни савет; такве минималне тржишне величине одговарају, где је то битно, минималним референтним величинама за очување и
2) спецификације конзервисаних производа у складу с прописима за конзервисање и међународним обавезама.
Привредни субјекти одговорни за откуп, продају, складиштење или транспорт серија производа рибарства и аквакултуре дужни су да докажу да производи задовољавају минималне тржне стандарде у свим фазама.
Тржишним стандардима из става 1. овога члана не доводи се у питање спровођење прописа који уређују здравствену исправност хране и следљивост производа рибарства.
Листу производа рибарства за које се утврђују тржишни стандарди прописује Министар.

Усклађеност производа рибарства са тржишним стандардима
Члан 61.
Производи рибарства намењени за исхрану људи за које су утврђени тржишни стандарди могу се стављати на тржиште само у складу с тим стандардима.
Производи рибарства, укључујући оне који не испуњавају тржишне стандарде не смеју се користити за исхрану људи, осим за добијање рибљег брашна, рибљег уља, хране за кућне љубимце, адитива у храни, фармацеутских производа или у козметичке сврхе.

3. Следљивост производа рибарства и аквакултуре
Следљивост 
Члан 62.
Све серије производа рибарства и аквакултуре морају бити следљиве у свим фазама производње, прераде и дистрибуције, од излова или сакупљања до малопродаје, не доводећи у питање прописе о храни.
Производи рибарства и аквакултуре који се стављају или ће се ставити на тржиште  морају бити на одговарајући начин означени како би се осигурала следљивост сваке серије.
Серије производа рибарства и аквакултуре могу се након прве продаје здружити или разделити једино ако их је могуће следити до фазе излова или сакупљања.
Привредни субјекти морају имати успостављене системе и поступке за идентификацију сваког ко им је испоручио серије производа рибарства и аквакултуре, као и оног ком су ти производи испоручени. Ти подаци се стављају на располагање инспекцији на захтев.
За све серије производа рибарства и аквакултуре минимални захтеви у погледу означавања и потребних података укључују:
1) идентификациони број сваке серије;
2) спољашњи идентификациони број и име рибарског пловила или име производне јединице у аквакултури;
3) ФАО-ву трословну шифру за сваку врсту;
4) датум улова или датум производње;
5) количине сваке врсте, изражене у килограмима нето масе или, према потреби, број јединки;
6) у случајевима у којима је у количинама из тачке 5) овог става присутна риба која је испод применљиве минималне референтне величине за очување, засебне информације о количинама сваке врсте, изражене у килограмима нето масе, или као број јединки;
7) име и адресу испоручиоца;
8) информације за потрошаче из члана 66. овог закона и
9) податак о томе јесу ли производи рибарства претходно замрзнути.
Подаци који су наведене у ставу 5. тач. 7) и 8) овог члана морају бити доступне потрошачима у фази малопродаје.
Подаци наведени у ставу 5. тач. 1) – 6) овог члана не примењују се на производе рибарства  који се увозе и за које је достављена потврда о улову у складу с чланом 64. овога закона.
Одредбе овог члана не односе се на количине до 10 kg производа рибарства које рибари или произвођачи аквакултуре продају директно крајњем потрошачу. 
ФАО трословне шифре за сваку врсту и презентацију производа рибарства и аквакултуре прописује Министар.

Увозни производи
Члан 63.
Производи рибарства и аквакултуре увезени из других земаља могу се стављати на тржиште ако се нуде у амбалажи на којој су јасно и читко наведени следећи подаци:
1) земља порекла наведена словима величине најмање 20 mm на српском језику;
2) научни и комерцијални назив производа;
3) презентација производа;
4)  категорије свежине и величине;
5) нето масу изражену у килограмима производа садржаних у амбалажи;
6) датум разврставања и датум отпреме и
7) назив и адресу пошиљаоца, дистрибутера и увозника.

Међународна потврда (сертификат)
Члан 64.
Производи рибарства могу се увозити, извозити и бити у транзиту ако их, поред услова прописаних законом којим се уређује ветеринарство, прати и међународна потврда (сертификат) о улову, која мора да буде оригинална и издата од стране надлежног органа земље порекла. 
Производе рибарства који се извозе, поред докумената из става 1. овог члана, прати и: 
1) међународна потврда за реекспорт (сертификат за реекспорт) издата од стране надлежног органа земље која није земља порекла, а на чијој територији је производ рибарства увезен, складиштен, прерађен, односно подељен и
2) потврда да производи рибарства потичу од улова за који је издата међународна потврда (сертификат) о улову, коју издаје надлежни ветеринарски инспектор. 
Изузетно за одређене производе рибарства, као и за одређене земље нису потребне потврде из ст. 1. и 2. овог члана. 
Документи о улову и сви са њима повезани документи, оверени у складу са системима документовања улова које је усвојила регионална организација за управљање у рибарству, прихватају се као сертификати о улову у погледу производа рибарства.
Министарство води евиденцију о потврдама из ст. 1. и 2. овог члана.
Министар ближе прописује образац међународне потврде (сертификата) о улову, образац међународне потврде за реекспорт (сертификат за реекспорт) и образац потврде да су производи рибарства у складу са међународном потврдом (сертификатом) о улову, листу производа рибарства за које нису потребне потврде и листу земаља за које нису потребне потврде из ст. 1. и 2. овог члана, листу система за документовање улова које је усвојила регионална организација за управљање у рибарству, као и начин вођења евиденције из става 5. овог члана.

Незаконит, непријављен и нерегулисан риболов
Члан 65.
Незаконит риболов јесу риболовне активности:
1) које обављају домаћа или страна рибарска пловила у морским водама под надлежношћу одређене државе без дозволе те државе или у супротности са њеним законима и другим прописима;
2) које обављају рибарска пловила која плове под заставом држава уговорних страна одговарајућих регионалних организација за управљање у области рибарства, али које поступају супротно мерама очувања и управљања усвојеним у тим организацијама и обавезујућим за те државе, или супротно одговарајућим одредбама важећег међународног права или
3) које обављају рибарска пловила у супротности са националним прописима или међународним обавезама, укључујући обавезе које су преузеле државе које сарађују са одговарајућим регионалним организацијама за управљање у области рибарства.
Непријављен риболов јесу риболовне активности:
1) које нису пријављене или су погрешно пријављене одговарајућем националном органу, у супротности са националним законима и другим прописима или
2) које се спроводе у области надлежности одговарајуће регионалне организације за управљање у области рибарства и које нису пријављене или су погрешно пријављене у супротности са прописима за пријављивање те организације.
Нерегулисан риболов јесу риболовне активности:
1) које на подручју надлежности одговарајуће регионалне организације за управљање у рибарству обављају рибарска пловила без државне припадности, рибарска пловила која плове под заставом државе која није уговорна страна те организације или неки други риболовни субјект на начин који није у складу са мерама очувања и управљања те организације или је супротан тим мерама или
2) које обављају рибарска пловила у областима рибљих фондова  или за рибље фондове за које не постоје важеће мере очувања или управљања на начин који није у складу са одговорношћу држава за очување живих морских ресурса на основу међународног права.
Није дозвољен увоз производа рибарства са рибарских пловила и земаља за које се утврди да учествују или не сарађују у спречавању незаконитих, непријављених и нерегулисаних риболовних активности. 
Министарство прихвата листу рибарских пловила и земаља које учествују или не сарађују у спречавању незаконитих, непријављених и нерегулисаних риболовних активности коју објављују надлежна тела Европске уније.

4. Информисање потрошача
Обавезни подаци и трговачко означавање
Члан 66.
Одређени производи рибарства и аквакултуре, без обзира на њихово порекло или методу стављања на тржиште, могу се продавати крајњем потрошачу или добављачу на велико само ако је обавезним ознакама назначено:
1) трговачки назив врсте и њен научни назив;
2) начин производње, нарочито следећим речима „…уловљено…” или „…уловљено у слаткој води…” или „…узгајано…”;
3) подручје где је производ уловљен или узгајан и категорија риболовног алата коришћеног у риболову;
4) да ли је производ био одмрзнут и
5) датум минималног трајања по потреби.
Означавање из става 1. тачке 4) не примењује се на:
1) састојке присутне у коначном производу;
2) храну за коју је замрзавање нужан технолошки корак у производном процесу;
3) производе рибарства и аквакултуре који су претходно замрзнути због сигурности за здравље, према прописима о храни и
4) производе рибарства и аквакултуре који су одмрзнути пре процеса димљења, сољења, кувања, укишељавања, сушења или комбинације било којих од ових процеса.
За неупаковане производе рибарства и аквакултуре, обавезни подаци наведени у ставу 1. овог члана се обезбеђују за малопродају путем комерцијалних информација попут рекламних паноа или плаката.
Када се мешани производ који се нуди на продају крајњем потрошачу или добављачу на велико састоји од исте врсте добијене различитим методама производње, наводи се метода за сваку поједину шаржу. Када се мешани производ који се нуди на продају крајњем потрошачу или добављачу на велико састоји од исте врсте, али је добијен из улова са различитих риболовних подручја или узгоја у различитим земљама, наводи се барем подручје највећег улова и означава да производи потичу с различитих риболовних подручја или различитих подручја узгоја.
Све врсте рибе у случају када су саставни део друге хране могу бити означене као „риба“, под условом да се назив и презентација такве хране не односи на поједину врсту.
Осим обавезних података из става 1. овог члана, производи рибарства и аквакултуре на добровољној основи могу бити означени и додатним подацима.
Добровољни подаци не могу бити на месту предвиђеном за обавезне податке.
Производи рибарства и аквакултуре могу бити означени само добровољним подацима који се могу проверити.
Листу производа рибарства и аквакултуре за које је потребно обезбедити податке из става 1. овог члана, листу трговачких и научних назива појединих врста производа рибарства и аквакултуре, ознаку риболовног подручја на којем су уловљени производи рибарства и аквакултуре, категорије риболовних алата који се користе у риболову, као и додатне податке који се на добровољној основи могу наводити на декларацији прописује Министар.
Од захтева утврђених у овом члану могу се изузети мале количине производа рибарства које потрошачима директно продају привредни субјекти који обављају риболов у слатким водама, под условом да се производи употребљавају искључиво за личну потрошњу и да те количине не прелазе 10 kg производа рибарства дневно по потрошачу.

5. Правила конкуренције

Примена правила о заштити конкуренције и изузеци
Члан 67.
На споразуме, одлуке удружења и усаглашене праксе који се односе на производњу или стављање у промет производа рибарства и аквакултуре примењују се општи прописи којима се уређује заштита конкуренције, осим ако овим законом није другачије уређено.
Изузетно од става 1. овог члана, забрана рестриктивних споразума не примењује се на споразуме, одлуке и деловања произвођачких организација које се тичу производње или продаје производа рибарства и аквакултуре или коришћења заједничких објеката за складиштење, обраду или прераду производа рибарства и аквакултуре и које:
1) се односе на заједничко планирање производње, улова, узгоја и заједнички пласман производа рибарства и аквакултуре на тржиште;
2) не уводе обавезу наплаћивања једнаких цена у промету са трећим лицима;
3) не доводе до потпуне елиминације конкуренције на тржишту или његовом значајном делу;
4) не примењују различите услове на еквивалентне трансакције с другим трговинским партнерима, чиме би их ставиле у конкурентски неповољан положај;
5) не искључују конкуренцију за значајан део датих производа и
6) не угрожавају стабилност тржишта и интересе потрошача.
Орган надлежан за послове заштите конкуренције у складу са прописом којим се уређује заштита конкуренције, на предлог Министарства, у сваком појединачном случају утврђује да ли споразуми и праксе из става 2. овог члана испуњавају прописане услове и да ли угрожавају слободну тржишну утакмицу.
Министар ближе прописује услове и начин под којим се правила о производњи, маркетингу и квалитету које је донела призната произвођачка организација могу проширити на операторе који нису чланови те организације, а обављају делатност на истом производном или географском подручју, ради спречавања нелојалне конкуренције.

6. Истраживање тржишта
Прикупљање, обрада и анализа тржишних информација 
Члан 68.
У циљу обезбеђивања транспарентности, стабилности и одрживог развоја тржишта производа рибарства и аквакултуре, Министарство успоставља и води систем за прикупљање, обраду и анализу тржишних информација.
Активности из става 1. овог члана обухватају нарочито:
1) прикупљање, анализу и проширење економског знања и разумевања тржишта за производе рибарства и аквакултуре дуж ланца снабдевања, узимајући у обзир међународни контекст;
2) пружање практичне подршке произвођачким организацијама и међугранским организацијама како би се боље координисале информације између субјеката и прерађивача;
3) редовно надгледање цена за производе рибарства и аквакултуре на тржишту дуж ланца снабдевања и спроводи анализе тржишних трендова;
4) спровођење ad-hoc истраживања тржишта и одређивање методологије извештаја о формирању цена.
Да би се спровели циљеви из става 1. овог члана, Министарство:
1) омогућава приступ доступним подацима о производима рибарства и аквакултуре прикупљеним у складу с домаћим законодавством и
2) ставља на располагање тржишне информације, као што су истраживање цена, анализе и студије тржишта свим заинтересованим странама и широј јавности на доступан и разумљив начин у облику и на начин који обезбеђује анонимност појединачних привредних субјеката и заштита пословне тајне.
Министарство може послове спровођења истраживања тржишта, анкета и израде специјализованих студија из става 2. овог члана поверити научно-истраживачким организацијама, стручним институцијама или овлашћеним правним лицима у складу са законом.
Сви економски подаци, анализе и тржишна истраживања прикупљени у складу са овим чланом јавно су доступни на интернет страници Министарства, у облику и на начин који обезбеђује анонимност привредних субјеката и заштиту пословне тајне.
Привредни субјекти у сектору рибарства и аквакултуре дужни су да, на захтев Министарства или овлашћеног правног лица из става 3. овог члана, благовремено и тачно доставе податке о количинама, ценама и токовима робе неопходне за истраживање тржишта.
Начин, методологију, рокове и обрасце за прикупљање и извештавање о тржишним информацијама из овог члана ближе прописује Министар.

[bookmark: _Hlk235615963]VI. СРЕДСТВА ЗА МЕРЕ ФИНАНСИЈСКЕ ПОДРШКЕ У РИБАРСТВУ И АКВАКУЛТУРИ

[bookmark: clan_82]Члан 69.
[bookmark: _Hlk235616031]Средства за спровођења мера Вишегодишњег програма, Годишњег програма, Програма државне помоћи и Програма државне помоћи мале вредности („de minimis”), обезбеђују се у буџету Републике Србије, буџету аутономне покрајине и буџету јединице локалне самоуправе.
Послови који нису обухваћени мерама из става 1. овог члана могу се финансирати из других извора, у складу са оснивачким актом, односно статутом.
[bookmark: str_98]
VII. НАДЗОР

Члан 70.
[bookmark: str_99][bookmark: str_100][bookmark: str_105]Надзор над спровођењем овог закона и прописа донетих на основу овог закона врши Министарство.
[bookmark: clan_193]Инспекцијски надзор врши Министарство преко пољопривредног, ветеринарског и граничног ветеринарског инспектора.
Послове пољопривредног инспектора може да обавља лице које има стечено високо образовање из научне области биотехничке науке (дипл. инжењер пољопривреде, мастер инжењер пољопривреде, специјалиста инжењер пољопривреде, специјалиста струковни инжењер пољопривреде) на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, радно искуство у струци од најмање 3 године и положен државни стручни испит. 
Послове ветеринарског и граничног ветеринарског инспектора може да обавља лице које испуњава услове у складу са законом којим се уређује ветеринарство.
На садржину, врсте и облике и поступак инспекцијског надзора, овлашћења и обавезе учесника у инспекцијском надзору и друга питања од значаја за инспекцијски надзор која нису другачије уређена овим законом и прописима донетим на основу овог закона, примењују се одредбе закона којим се уређује инспекцијски надзор.

Службена легитимација и службено одело
[bookmark: clan_84]Члан 71.
У обављању послова инспекцијског надзора, пољопривредни инспектор има службену легитимацију којом доказује своје службено својство и идентитет, прописану законом којим се уређује инспекцијски надзор и подзаконским актом донетим на основу тог закона.
Пољопривредни инспектор обавља послове инспекцијског надзора у прописаном службеном оделу.
У обављању послова инспекцијског надзора ветеринарски и гранични ветеринарски инспектор имају прописану службену легитимацију, као и службено одело у складу са законом којим се уређује ветеринарство.
Министар ближе прописује изглед службеног одела пољопривредног инспектора, начин ношења и раздужења, као и начин вођења евиденције о издатим службеним легитимацијама и службеним оделима.

Права и дужности пољопривредног испектора
Члан 72.
У вршењу послова инспекцијског надзора, пољопривредни инспектор има право и дужност да проверава:
1) ) да ли је корисник давао нетачне податке у намери остваривања права на подршку, на основу овог закона (члан 27. став 1. овог закона);
2) да ли је корисник финансирао исту врсту и меру финансијске подршке из овог закона од два или више даваоца финансијске подршке у рибарству и аквакултури (члан 27. став 2. овог закона);
3) да ли је корисник који је на основу нетачних података и документације, односно преваром остварио право на средства подршке или је ненаменски искористио та средства у целости или делимично (члан 27. став. 3 овог закона);
4) да ли  корисник чува и омогућава увид у документацију о инвестицији за коју су му додељена средства подршке у наредних пет година од дана извршене исплате у складу са овим законом (члан 27. став 6. овог закона);
5) да ли је корисник ту инвестицију продао, да ли је користи супротно намени, изнајмљује или на било који други начин даје на располагање и коришћење другим правним или физичким лицима (члан 27. став 6. овог закона);
6) да ли је удружење произвођачких организација организовано и послује у складу са овим законом (члан 46. став 4. овог закона);
7) да ли је међугранска организација организована и послује у складу са овим законом (члан 47. став 3. овог закона);
8) да ли произвођачка организација и међугранска организација поштује правила која је донела та организација у смислу искоришћавања, производње и пласирања на тржиште у рибарству (члан 52. став 1. тачка 1) овог закона);
9) да ли произвођачка организација и међугранска организација врши дискриминацију међу члановима, нарочито по основу националности или места оснивања (члан 52. став 1. тачка 2) овог закона);
10) да ли произвођачка организација и међугранска организација има демократско функционисање које омогућује члановима да контролишу своју организацију и њене одлуке (члан 52. став 1. тачка 3) овог закона); 
11) да ли је произвођачка организација и међугранска организација одредила ефикасне, одвраћајуће и пропорционалне казне за кршење обавеза утврђених у унутрашњим правилима дате организације, нарочито у случају неплаћања финансијских доприноса (члан 52. став 1. тачка 4) овог закона);
12) да ли је произвођачка организација и међугранска организација дефинисала правила о приступању нових чланова и одузимању чланства (члан 52. став 1. тачка 5) овог закона); 
13) да ли је произвођачка организација и међугранска организација дефинисала рачуноводствена и буџетска правила неопходна за управљање организацијом (члан 52. став 1. тачка 6) овог закона); 
14) да ли се произвођачка организација и међугранска организација придржавају услова за признавање утврђених овим законом, као и додатних услова за проширење правила утврђених овим законом (члан 53. ст. 1. и 2. овог закона);
15) да ли произвођачке организације крше услове за проширење правила, период проширења, као и додатне услове за проширење правила (члан 54. овог закона);
16) да ли се поштују услови за проширење правила међугранске организације, период проширења, као и додатни услови за проширење правила (члан 55. овог закона);
17) да ли је призната произвођачка организација сачинила план производње и пласирања на тржиште производа рибарства и аквакултуре, барем за главне врсте које ставља на тржиште у складу са овим законом (члан 57. став 1. овог закона);
18) да ли је произвођачка организација изменила план производње и пласирања на тржиште у складу са овим законом (члан 57. став 4. овог закона);
19) да ли је призната произвођачка организација у рибарству и аквакултури, најкасније до 31. марта текуће за претходну годину, доставила Министарству годишњи извештај о реализацији плана производње и пласирања на тржиште производа рибарства и аквакултуре (члан 58. став 1. овог закона);  
20) да ли привредни субјекти у сектору рибарства и аквакултуре на захтев Министарства или овлашћеног правног лица, благовремено и тачно достављају податке о количинама, ценама и токовима робе неопходне за истраживање тржишта (члан 68. став 6. овог закона) и 
21) извршавање мера по овом закону.

Права и дужности ветеринарског испектора
Члан 73.
У вршењу послова инспекцијског надзора, ветеринарски инспектор има право и дужност да проверава:
1) да ли се производи рибарства намењени за исхрану људи за које су утврђени тржишни стандарди стављају на тржиште у складу с тим стандардима (члан 61. став 1. овог закона);
2) да ли су све серије производа рибарства и аквакултуре следљиве у свим фазама производње, прераде и дистрибуције, од излова или сакупљања до малопродаје (члан 62. став 1. овог закона);
3) да ли су производи рибарства и аквакултуре који се стављају или ће се ставити на тржиште  на одговарајући начин означени како би се осигурала следљивост сваке серије (члан 62. став 2. овог закона);
4) да ли привредни субјекти имају успостављене системе и поступке за идентификацију сваког ко им је испоручио серије производа рибарства и аквакултуре, као и оног ком су ти производи испоручени (члан 62. став 4. овог закона); 
5) да ли су подаци који су наведени у члану 62. ставу 5. тач. 7) и 8) овог закона доступни потрошачима у фази малопродаје (члан 62. став 6. овог закона);
6) да ли се одређени производи рибарства и аквакултуре без обзира на њихово порекло или методу стављања на тржиште, продају крајњем потрошачу или добављачу на велико само ако су означени обавезним ознакама из члан 66. став 1. тач 1)-5) овог закона;
7) да ли се могу проверити добровољни подаци означени на производима рибарства и аквакултуре (члан 66. став 8. овог закона);
8) да ли привредни субјекти у сектору рибарства и аквакултуре на захтев Министарства или овлашћеног правног лица из става 3. члана 68. овог закона, благовремено и тачно достављају податке о количинама, ценама и токовима робе неопходне за истраживање тржишта (члан 68. став 6. овог закона);
9) да ли привредни субјекти, који су одговорни за откуп, продају, складиштење и транспорт могу доказати географско порекло производа, када је утврђена најмања допуштена ловна величина за одређену врсту производа рибарства (члан 69. став 2. овог закона) и
10) извршавање мера по овом закону.

Права и дужности граничног ветеринарског испектора
Члан 74.
У вршењу послова инспекцијског надзора, гранични ветеринарски инспектор има право и дужност да проверава:
1) да ли су производи рибарства и аквакултуре увезени из других земаља стављени на тржиште у амбалажи на којој су јасно и читко наведени подаци из члана 63. став 1. тач. 1)-7) овог закона;
2) да ли производе рибарства при увозу, извозу и транзиту прате прописане потврде у складу са чланом 64. овог закона;
3) да ли су производа рибарства увезени са рибарских пловила и из земаља за које је утврђено да учествују или не сарађују у спречавању незаконитих, непријављених и нерегулисаних риболовних активности (члан 65. став 4. овог закона) и
4) извршавање мера по овом закону.

Мере које налаже пољопривредни инспектор, ветеринарски инспектор
и гранични ветеринарски инспектор
[bookmark: clan_86]Члан 75.
У вршењу послова из чл. 72. и 73. овог закона пољопривредни инспектор и ветеринарски инспектор може у складу са својим овлашћењима прописаним овим законом да:
1) решењем наложи извршење мера и радњи уз одређивање за то потребног рока;
2) поднесе захтев за покретање прекршајног поступка, изда прекршајни налог, подносе пријаву за привредни преступ и кривичну пријаву због повреде одредаба овог закона и прописа донетих на основу њега;
3) покрене иницијативу код Управе за вођење пољопривредног газдинства у пасивном статусу;
4) обавести други орган ако постоје разлози за предузимање мера за које је тај орган надлежан;
5) нареди друге мере и предузме друге радње, у складу са овим законом.
У вршењу послова из члана 74. овог закона гранични ветеринарски инспектор може да:
1) решењем забрани увоз, извоз и транзит производа рибарства ако их не прате прописане потврде у складу са чланом 64. овог закона, осим за производе рибарства за које нису потребне ове потврде;
2) нареди друге мере и предузме друге радње, у складу са овим законом.
О извршењу мера наложених решењем из ст. 1 и 2. овог члана правно лице, предузетник, односно физичко лице обавештава пољопривредног инспектора, ветеринарског инспектора, односно граничног ветеринарског инспектора.

[bookmark: str_103]Обавезе лица над којима се обавља инспекцијски надзор
[bookmark: clan_87]Члан 76.
Корисници, произвођачке организације, удружења произвођачких организација, међугранске организације и привредни субјекти који подлежу инспекцијском надзору, дужни су да исти омогуће, пруже податке и обавештења и осигурају услове за несметани рад пољопривредног инспектора, ветеринарског, односно граничног ветеринарског инспектора.
Лица из става 1. овог члана дужна су да у одређеном року, на захтев пољопривредног инспектора, ветеринарског, односно граничног ветеринарског инспектора доставе или припреме податке и материјале који су му потребни за обављање послова инспекцијског надзора.
Рок из става 2. овог члана мора бити примерен врсти захтева.

[bookmark: str_104]Надлежност за решавање по жалби
[bookmark: clan_88]Члан 77.
На решење пољопривредног инспектора, ветеринарског, односно граничног ветеринарског инспектора може се изјавити жалба министру у року од осам дана од дана достављања решења.
О жалби министар одлучује решењем у року од 30 дана од дана достављања жалбе.
Жалба не одлаже извршење решења.
Решење министра из става 2. овог члана је коначно и против њега може се покренути управни спор.

VIII. КАЗНЕНЕ ОДРЕДБЕ

[bookmark: str_106][bookmark: str_107]Привредни преступ
[bookmark: clan_89]Члан 78.
Новчаном казном од 300.000 до 3.000.000 динара казниће се за привредни преступ правно лице ако:
1) је дало нетачне податке у намери остваривања права на подршку, (члан 27. став 1. овог закона);
2) је финансирало исту врсту и меру финансијске подршке из овог закона од два или више даваоца финансијске подршке у рибарству и аквакултури на основу члана 27. став 2;
3) обавља увоз, извоз и транзит производа рибарства који не испуњавају услове из члана 64. овог закона;
4) обавља увоз производа рибарства супротно члану 65. став 4. овог закона.
За привредни преступ из става 1. овог члана казниће се новчаном казном од 50.000 до 200.000 динара и одговорно лице у правном лицу.
За радње из става 1. овог члана, поред новчане казне, може се изрећи и заштитна мера забране правном лицу да се бави одређеном привредном делатношћу, односно заштитна мера забране одговорном лицу да врши одређене дужности, у трајању од шест месеци до пет година.

Прекршај правног лица и одговорног лица у правном лицу
[bookmark: clan_90]Члан 79.
[bookmark: str_108]Новчаном казном од  300.000 до 1.500.000 динара казниће се за прекршај правно лице ако:
1) је дало нетачне податке у намери остваривања права на подршку, (члан 27. став 1. овог закона);
2) је финансирало исту врсту и меру финансијске подршке из овог закона од два или више даваоца финансијске подршке у рибарству и аквакултури (члан 27. став 2. овог закона);
3) је на основу нетачних података и документације, односно преваром остварило право на средства подршке или је ненаменски искористио та средства у целости или делимично (члан 27. став. 3 овог закона);
4) не чува и не омогућава увид у документацију о инвестицији за коју су му додељена средства подршке у наредних пет година од дана извршене исплате у складу са овим законом (члан 27. став 6. овог закона);
5) је инвестицију продао, или је користи супротно намени, изнајмљује или на било који други начин даје на располагање и коришћење другим правним или физичким лицима (члан 27. став 6. овог закона);
6) је удружење произвођачких организација организовано и послује супротно члану 46. овог закона;
7) је међугранска организација организована и послује супротно члану 47.овог закона;
8) произвођачке организације крше услове за проширење правила, период проширења, као и додатне услове за проширење правила (члан 54. овог закона);
9) међугранске организације  крше услове за проширење правила, период проширења, као и додатне услове за проширење правила (члан 55. овог закона);   
10) призната произвођачка организација није сачинила или је изменила план производње и пласирања на тржиште производа рибарства и аквакултуре, барем за главне врсте које ставља на тржиште (члан 57. овог закона);
11) се производи рибарства намењени за исхрану људи за које су утврђени тржишни стандарди стављају на тржиште супротно тим стандардима (члан 61. став 1. овог закона);
12) све серије производа рибарства и аквакултуре нису следљиве у свим фазама производње, прераде и дистрибуције, од излова или сакупљања до малопродаје (члан 62. став 1. овог закона);
13) производи рибарства и аквакултуре који се стављају или ће се ставити на тржиште  нису на одговарајући начин означени како би се осигурала следљивост сваке серије (члан 62. став 2. овог закона);
14) привредни субјекти немају успостављене системе и поступке за идентификацију сваког ко им је испоручио серије производа рибарства и аквакултуре, као и оног ком су ти производи испоручени (члан 62. став 4. овог закона); 
15) подаци који су наведени у члану 62. ставу 5. тач. 7) и 8) овог закона нису доступни потрошачима у фази малопродаје (члан 62. став 6. овог закона);
16) одређени производи рибарства и аквакултуре без обзира на њихово порекло или методу стављања на тржиште, продају крајњем потрошачу или добављачу на велико нису означени обавезним ознакама из члан 66. став 1. тач 1)-5) овог закона;
17) се не могу проверити добровољни подаци означени на производима рибарства и аквакултуре (члан 66. став 8. овог закона);
18) привредни субјекти у сектору рибарства и аквакултуре на захтев Министарства или овлашћеног правног лица из става 3. члана 68. овог закона, благовремено и тачно не достављају податке о количинама, ценама и токовима робе неопходне за истраживање тржишта (члан 68. став 6. овог закона);
19) привредни сујекти, који су одговорни за откуп, продају, складиштење и транспорт не могу доказати географско порекло производа, када је утврђена најмања допуштена ловна величина за одређену врсту производа рибарства (члан 69. став 2. овог закона) и
20) не поступи по решењу пољопривредног инспектора, ветеринарског односно граничног ветеринарског инспектора у складу са овим законом.
За прекршај из става 1. овог члана казниће се новчаном казном од 10.000  до 75.000 динара и одговорно лице у правном лицу.
Новчаном казном у фиксном износу од  150.000 динара казниће се за прекршај правно лице ако:
1) не чува и не омогући увид у документацију о инвестицији за коју су му додељена средства подршке у наредних пет година од дана извршене исплате (члан 27. став 6. овог закона);
2) произвођачка организација и међугранска организација не заснива унутрашње функционисање на начелима из члана 52. овог закона;
 3) призната произвођачка организација у рибарству и аквакултури, најкасније до 31. марта текуће за претходну годину, није доставила Министарству годишњи извештај о реализацији плана производње и пласирања на тржиште производа рибарства и аквакултуре (члан 58. овог закона);  
4) на захтев Министарства или овлашћеног правног лица, не доставља благовремено и тачно податке о количинама, ценама и токовима робе неопходне за истраживање тржишта у складу са чланом 68. овог закона;
5) у одређеном року, на захтев пољопривредног, односно ветеринарског инспектора, не достави или не припреми податке и материјале који су му потребни за обављање послова инспекцијског надзора (члан 76. овог закона). 
[bookmark: _Hlk212406740]За прекршај из става 3. овог члана казниће се новчаном казном у фиксном износу од 25.000 динара и одговорно лице у правном лицу.
[bookmark: str_109]
Прекршај предузетника
[bookmark: clan_91]Члан 80.
Новчаном казном од 250.000 до 500.000 динара казниће се за прекршај предузетник ако:
	1) је дао нетачне податке у намери остваривања права на подршку, (члан 27. став 1. овог закона);

2) је финансирао исту врсту и меру финансијске подршке из овог закона од два или више даваоца финансијске подршке у рибарству и аквакултури (члан 27. став 2. овог закона);
3) је инвестицију продао, или је користи супротно намени, изнајмљује или на било који други начин даје на располагање и коришћење другим правним или физичким лицима (члан 27. став 6. овог закона).
4) се производи рибарства намењени за исхрану људи за које су утврђени тржишни стандарди стављају на тржиште супротно тим стандардима (члан 61. став 1. овог закона);
5) све серије производа рибарства и аквакултуре нису следљиве у свим фазама производње, прераде и дистрибуције, од излова или сакупљања до малопродаје (члан 62. став 1. овог закона);
6) производи рибарства и аквакултуре који се стављају или ће се ставити на тржиште  нису на одговарајући начин означени како би се осигурала следљивост сваке серије (члан 62. став 2. овог закона);
7) привредни субјекти немају успостављене системе и поступке за идентификацију сваког ко им је испоручио серије производа рибарства и аквакултуре, као и оног ком су ти производи испоручени (члан 62. став 4. овог закона); 
8) подаци који су наведени у члану 62. ставу 5. тач. 7) и 8) овог закона нису доступни потрошачима у фази малопродаје (члан 62. став 6. овог закона);
9) одређени производи рибарства и аквакултуре без обзира на њихово порекло или методу стављања на тржиште, продају крајњем потрошачу или добављачу на велико нису означени обавезним ознакама из члан 66. став 1. тач 1)-5) овог закона;
10) се не могу проверити добровољни подаци означени на производима рибарства и аквакултуре (члан 66. став 8. овог закона);
11) привредни субјекти у сектору рибарства и аквакултуре на захтев Министарства или овлашћеног правног лица из става 3. члана 68. овог закона, благовремено и тачно не достављају податке о количинама, ценама и токовима робе неопходне за истраживање тржишта (члан 68. став 6. овог закона);
12) привредни сујекти, који су одговорни за откуп, продају, складиштење и транспорт не могу доказати географско порекло производа, када је утврђена најмања допуштена ловна величина за одређену врсту производа рибарства (члан 69. став 2. овог закона) и
13) не поступи по решењу пољопривредног инспектора, ветеринарског односно граничног ветеринарског инспектора у складу са овим законом.
Новчаном казном у фиксном износу од 100.000 динара казниће се за прекршај предузетник ако:
1) не чува и не омогућава увид у документацију о инвестицији за коју су му додељена средства подршке у наредних пет година од дана извршене исплате у складу са овим законом (члан 27. став 6. овог закона);
2) на захтев Министарства или овлашћеног правног лица, не доставља благовремено и тачно податке о количинама, ценама и токовима робе неопходне за истраживање тржишта у складу са чланом 68 овог закона и
3) у одређеном року, на захтев пољопривредног, односно ветеринарског инспектора, не достави или не припреми податке и материјале који су му потребни за обављање послова инспекцијског надзора (члан 76. овог закона). 


Прекршај одговорног лица у органу аутономне покрајине и одговорног лица у органу јединице локалне самоуправе.
Члан 81.
	Новчаном казном од 50.000 до 150.000 динара казниће се за прекршај одговорно лице у органу аутономне покрајине ако:
1) донесе програм подршке без претходне сагласности Министарства (члан 25. став 3.) и
2) не поднесе Министарству извештај о спровођењу мера финансијске подршке у рибарству и аквакултури најкасније до 31. марта текуће године за претходну годину (члан 25. став 5.).
За прекршај из става 1. овог члана казниће се новчаном казном од 50.000 до 150.000 динара и одговорно лице у органу јединице локалне самоуправе.

Прекршај физичког лица
[bookmark: clan_92][bookmark: str_110]Члан 82.
Новчаном казном у фиксном износу од 50.000 динара казниће се за прекршај физичко лице ако:
	1) је дало нетачне податке у намери остваривања права на подршку (члан 27. став 1. овог закона);
2) је финансирало исту врсту и меру финансијске подршке из овог закона од два или више даваоца финансијске подршке у рибарству и аквакултури (члан 27. став 2. овог закона);;
3) не чува и не омогући увид у документацију о инвестицији за коју су му додељена средства подршке у наредних пет година од дана извршене исплате (члан 27. став 6. овог закона);

4) је инвестицију продало, користи супротно намени, изнајмљује или на било који други начин даје на располагање и коришћење другим правним или физичким лицима (члан 27. став 6. овог закона);
5) на захтев Министарства или овлашћеног правног лица, не доставља благовремено и тачно податке о количинама, ценама и токовима робе неопходне за истраживање тржишта у складу са чланом 68. овог закона;
6) не поступи по решењу пољопривредног инспектора, ветеринарског односно граничног ветеринарског инспектора у складу са овим законом и
7) у одређеном року, на захтев пољопривредног, односно ветеринарског инспектора, не достави или не припреми податке и материјале који су му потребни за обављање послова инспекцијског надзора (члан 76. овог закона).

Издавање прекршајног налога
Члан 83.
За прекршаје из члана 79. ст. 3 и 4, члана 80. став 2. и члана 82. овог закона, пољопривредни и ветеринарски инспектор у вршењу својих овлашћења прописаних овим законом издају прекршајни налог у складу са законом којим се уређују прекршаји.

IX. ПРЕЛАЗНЕ И ЗАВРШНЕ ОДРЕДБЕ
[bookmark: str_111]
Доношење подзаконских прописа
Члан 84.
Прописи који се доносе на основу овлашћења из овог закона донеће се у року од једне године од дана ступања на снагу овог закона.

Престанак важења прописа
Члан 85.
[bookmark: str_112][bookmark: str_113][bookmark: str_114]Даном ступања на снагу овог закона престају да важе чл.___Закона о сточарству („Службени гласник РС”, број ___). 


Ступање на снагу закона
[bookmark: clan_97]Члан 86.
Овај закон ступа на снагу осмог дана од дана објављивања у „Службеном гласнику Републике Србије”, а примењиваће се након истека годину дана од дана његовог ступања на снагу.

